Kurnell is 'n woonbuurt in die suide van Sydney, Australië. Kurnell is sowat 22 kilometers suid van Sydney se sakekern geleë in die plaaslike regeringsgebied van die Sutherland Shire. Die Kurnell-skiereiland is die suidelike landmassa van Botanybaai. Cronulla en Woolooware is aangrensende woonbuurte. Die oostekant van die skiereiland is deel van Botany Bay Nasionale Park en bevat kenmerkende sandsteen rotshange langs die kus. Silver Beach is 'n strandgebied in die woonbuurt met 'n mooi uitsig oor die Sydney sentrale sakegebied oor Botany Bay. Aan die westekant van die woonbuurt is Towra Point Natuurreservaat. Daar bestaan twee teorieë oor die oorsprong van die naam Kurnell. Dit is of afkomstig van die Australiese inboorlinge of dit is moontlik 'n verbuiging van 'n vroeë setlaar genaamd John Connel se naam. Die oorspronklike inwoners van die skiereiland was 'n Australiese inboorlingstam wat bekend gestaan het as die Gweagal. Kurnell word beskou as die geboorteplek van moderne Australië aangesien dit die plek is waar Kaptein James Cook die eerste keer aan wal gegaan het op 29 April 1770 toe hy met sy skip, Endeavour daar aangedoen het. Die landingsplek is aan die noordoostelike deel van die nasionale prak geleë.